《晚登保安城西望小顶山》
清代·佟凤彩

碧嶂青青翠色横，夕阳直射古荒城。乱峰烟锁层层秀，瀑水晴悬的的明。

鸟弄余辉缘树语，樵迷幽径带云行。停骖西望饶佳致，远隔关山忆帝京。

作者简介：（?—1677）清汉军正蓝旗人，字高冈。佟养性从孙。初授国史院副理事官，转香河知县，顺治七年，巡按湖南，历广西、江西布政使，擢四川巡抚，在战乱之后，安抚地方，有所建树。康熙间任贵州巡抚，调河南，所至疏请减轻赋役。卒谥勤僖。有《栖友堂集》。